## Pravilnik o postupku i ovlastima u postupku ostvarivanja prava na zdravstvenu zaštitu i prava na zdravstveno osiguranje pripadnika Oružanih snaga

### NN 98/2011 (29.8.2011.), Pravilnik o postupku i ovlastima u postupku ostvarivanja prava na zdravstvenu zaštitu i prava na zdravstveno osiguranje pripadnika Oružanih snaga

MINISTARSTVO OBRANE

2033

Na temelju članka 43. stavka 1. Zakona o službi u Oružanim snagama Republike Hrvatske (»Narodne novine«, broj 33/02, 58/02, 175/03, 136/04, 76/07, 88/09 i 124/09) donosim

PRAVILNIK

O POSTUPKU I OVLASTIMA U POSTUPKU OSTVARIVANJA PRAVA NA ZDRAVSTVENU ZAŠTITU I PRAVA NA ZDRAVSTVENO OSIGURANJE PRIPADNIKA ORUŽANIH SNAGA

I. OPĆE ODREDBE

Članak 1.

Ovim Pravilnikom uređuje se postupak, ovlasti u postupku i druge posebnosti u načinu ostvarivanja prava na zdravstvenu zaštitu i prava na zdravstveno osiguranje pripadnika Oružanih snaga Republike Hrvatske (u daljnjem tekstu Oružane snage).

Članak 2.

Pripadnici Oružanih snaga ostvaruju pravo na zdravstvenu zaštitu i zdravstveno osiguranje u skladu s općim propisima, ovim Pravilnikom i drugim općim aktima Ministarstva obrane koji uređuju zdravstvenu zaštitu i zdravstveno osiguranje pripadnika Oružanih snaga.

Članak 3.

(1) Pripadnici Oružanih snaga ostvaruju pravo na zdravstvenu zaštitu i pravo na novčane naknade na temelju zdravstvenog osiguranja kao prava iz obveznog zdravstvenog osiguranja u skladu s propisima koji uređuju sustav obveznoga zdravstvenog osiguranja u Republici Hrvatskoj i propisima Ministarstva obrane.

(2) Pripadnici Oružanih snaga ostvaruju pravo na dopunsko zdravstveno osiguranje u skladu s propisima kojima je uređen sustav dobrovoljnog zdravstvenog osiguranja u Republici Hrvatskoj i propisima Ministarstva obrane.

(3) Tijekom sudjelovanja u mirovnim operacijama, misijama i drugim aktivnostima u inozemstvu pripadnici Oružanih snaga ostvaruju i prava na zdravstvenu zaštitu i osiguranje u skladu s propisima kojima je uređeno sudjelovanje u tim aktivnostima.

Članak 4.

(1) Pripadnicima Oružanih snaga zdravstvena zaštita osigurava se zdravstvenim kapacitetima Oružanih snaga na:

– primarnoj razini, koja obuhvaća djelatnosti: opće medicine, dentalne zdravstvene zaštite, higijensko-epidemiološke zdravstvene zaštite i medicine rada

– sekundarnoj razini, koja obuhvaća: specijalističko-konzilijarnu zdravstvenu zaštitu i pružanje usluge hiperbarične oksigenoterapije.

(2) Zdravstvena zaštita na primarnoj, sekundarnoj i tercijarnoj razini i razini zdravstvenih zavoda koja nije osigurana kapacitetima Oružanih snaga pripadnicima Oružanih snaga osigurava se u okviru mreže javne zdravstvene službe u Republici Hrvatskoj.

(3) Znanstveni rad i izvođenje nastave u sklopu izobrazbe i obuke iz područja zdravstvene zaštite za potrebe Oružanih snaga obavljaju djelatnici zdravstvene službe Ministarstva obrane i Oružanih snaga te nastavne ustanove zdravstvenog usmjerenja na temelju ugovora s Ministarstvom obrane.

Članak 5.

Zdravstvenu zaštitu pripadnika Oružanih snaga provode zdravstveni djelatnici ustrojstvenih jedinica Oružanih snaga i zdravstveni djelatnici iz mreže javne zdravstvene službe u Republici Hrvatskoj te privatni zdravstveni djelatnici.

Članak 6.

(1) Zdravstvena zaštita pripadnika Oružanih snaga provodi se kroz sustav zdravstvene potpore kao dio cjelovitog sustava potpore Oružanih snaga.

(2) Zdravstvena potpora pripadnicima Oružanih snaga pruža se u stacionarnim i terenskim uvjetima.

(3) U stacionarnim uvjetima zdravstvena potpora obuhvaća aktivnosti iz područja zdravstvene zaštite u cilju održavanja svakodnevnog života i rada u vojnim objektima na području Republike Hrvatske.

(4) U terenskim uvjetima zdravstvena potpora obuhvaća aktivnosti iz područja zdravstvene zaštite tijekom provođenja zadaća Oružanih snaga unutar i izvan područja Republike Hrvatske.

Članak 7.

(1) Ministarstvo obrane osigurava pripadniku Oružanih snaga u mirovnoj operaciji, misiji ili drugoj aktivnosti u inozemstvu najmanje istu razinu zdravstvene zaštite koja mu je osigurana u Republici Hrvatskoj.

(2) Zdravstvena zaštita iz stavka 1. ovoga članka osigurava se:

– kapacitetima zdravstvene potpore Oružanih snaga (medicinski timovi i postrojbe u području operacija)

– međunarodnim ugovorima i tehničkim sporazumima s oružanim snagama zemalja NATO saveza te UN protokolima za pripadnike Oružanih snaga koji sudjeluju u UN misijama

– zdravstvenom potporom multinacionalnih integriranih zdravstvenih postrojbi

– zdravstvenom potporom zemlje domaćina.

(3) Zdravstvena zaštita pripadnicima Oružanih snaga iz stavka 1. ovoga članka pruža se u skladu s programom kojim se utvrđuje zdravstvena zaštita pripadnika Oružanih snaga za svaku pojedinu mirovnu operaciju, misiju ili drugu aktivnost u inozemstvu.

Članak 8.

Ustrojstvene jedinice Ministarstva obrane i Oružanih snaga nadležne za poslove zdravstva planiraju, organiziraju, provode i nadziru provedbu mjera zdravstvene zaštite i obavljaju poslove iz područja zdravstvenih djelatnosti:

– praćenje zdravstvenog stanja pripadnika Oružanih snaga i predlaganje mjera za zaštitu i unapređenje njihovog zdravlja

– sprečavanje, otkrivanje i liječenje bolesti

– savjetovanje, zdravstveno prosvjećivanje i promicanje zdravlja radi njegovog očuvanja i unapređenja

– sprečavanje, otkrivanje i liječenje bolesti zuba i usta s rehabilitacijom

– praćenje i poboljšanje mentalnog zdravlja

– epidemiološko praćenje, sprječavanje i suzbijanje zaraznih i kroničnih masovnih bolesti uključujući bolesti ovisnosti

– opskrbu lijekovima i medicinskim proizvodima

– pružanje prve medicinske pomoći, hitnih intervencija i transporta

– zdravstveno-statistička i druga socijalno-medicinska djelatnost

– zdravstvena ekologija

– zdravstvena zaštita u terenskim uvjetima

– zdravstvena zaštita u mirovnim operacijama, misijama i drugim aktivnostima u inozemstvu

– zdravstvena zaštita u slučaju pojave akcidentalnog stanja na području Republike Hrvatske

– medicina rada

– specijalističko-konzilijarna zdravstvena zaštita

– znanstveno istraživačka djelatnost.

Članak 9.

(1) Radi praćenja zdravstvenog stanja za svakog pripadnika Oružanih snaga po stjecanju uvjeta informatičke potpore vodit će se jedinstveni vojni zdravstveni karton u elektroničkom obliku (u daljnjem tekstu e-vojni karton).

(2) Postupak vođenja i sadržaj e-vojnog kartona propisat će ustrojstvena jedinica Ministarstva obrane nadležna za poslove zdravstva.

II. PRIMARNA ZDRAVSTVENA ZAŠTITA

1. Opća medicinska i dentalna zdravstvena zaštita

Članak 10.

Ustrojstvene jedinice Oružanih snaga nadležne za poslove zdravstva za potrebe obavljanja poslova opće medicinske i dentalne zdravstvene zaštite osnivaju ambulante opće medicine i ambulante dentalne medicine u kojima se pripadnicima Oružanih snaga pruža zdravstvena potpora u stacionarnim uvjetima.

Članak 11.

(1) Pripadnici Oružanih snaga zdravstvenu zaštitu na primarnoj razini ostvaruju putem izabranog doktora opće medicine odnosno doktora dentalne medicine (u daljnjem tekstu izabrani doktor).

(2) Izabrani doktor može biti:

– vojni doktor opće medicine

– vojni doktor dentalne medicine

– civilni doktor opće/obiteljske medicine i specijalist ginekologije u zdravstvenoj zaštiti žena te doktor dentalne medicine u okviru mreže javne zdravstvene službe u Republici Hrvatskoj.

(3) Djelatne vojne osobe za izabranog doktora medicine i doktora dentalne medicine u pravilu biraju vojnog doktora opće medicine i vojnog doktora dentalne medicine.

(4) Državni službenici i namještenici raspoređeni u Oružanim snagama biraju izabrane doktore opće i dentalne medicine iz stavka 1. ovoga članka.

(5) Dragovoljni ročnik, pričuvnik pozvan na službu u Oružane snage i kadet zdravstvenu zaštitu na primarnoj razini ostvaruju u pravilu kod nadležnog vojnog doktora opće medicine i vojnog doktora dentalne medicine.

Članak 12.

(1) Kada dijelu djelatnih vojnih osoba nije moguće osigurati provođenje primarne zdravstvene zaštite kod vojnog doktora opće medicine i/ili vojnog doktora dentalne medicine, Ministarstvo obrane odredit će civilne doktore opće/obiteljske medicine i doktore dentalne medicine iz mreže javne zdravstvene službe u Republici Hrvatskoj (u daljnjem tekstu odabrani doktori) za provođenje opće medicinske i dentalne zdravstvene zaštite.

(2) U roku od tri mjeseca od dana stupanja na snagu ovoga Pravilnika ministar nadležan za poslove obrane uz suglasnost ministra nadležnog za poslove zdravstva posebnom odlukom odobrit će djelatnim vojnim osobama iz stavka 1. ovoga članka ostvarivanje opće medicinske i stomatološke primarne zdravstvene zaštite kod civilnog liječnika i stomatologa.

(3) U roku od šest mjeseci od dana stupanja na snagu ovoga Pravilnika ustrojstvena jedinica Ministarstva obrane nadležna za poslove zdravstva u suradnji s Hrvatskim zavodom za zdravstveno osiguranje odredit će u skladu s odlukom iz stavka 2. ovoga članka odabrane doktore za djelatne vojne osobe iz stavka 1. ovoga članka.

Članak 13.

U roku od devet mjeseci od dana stupanja na snagu ovoga Pravilnika Uprava za ljudske resurse izradit će naputak o načinu izbora izabranih doktora od strane pripadnika Oružanih snaga.

Članak 14.

(1) Ugovorom sklopljenim između Ministarstva obrane i Hrvatskog zavoda za zdravstveno osiguranje uredit će se međusobna prava i obveze vezano uz obavljanje zdravstvene djelatnosti izabranih doktora iz članka 11. i 12. ovoga Pravilnika.

(2) Ugovor iz stavka 1. ovoga članka sklopit će se u rokovima propisanim općim aktima Hrvatskog zavoda za zdravstveno osiguranje.

Članak 15.

Ustrojstvene jedinice Oružanih snaga nadležne za poslove zdravstva pružaju zdravstvenu zaštitu pripadnicima Oružanih snaga zdravstvenom potporom u terenskim uvjetima na teritoriju Republike Hrvatske obavljanjem djelatnosti:

– zdravstvenog osiguranja bojevih gađanja, rada s ubojnim sredstvima (u daljnjem tekstu UBS), prijevoza UBS-a, vojnih vježbi i drugih aktivnosti koje zahtijevaju nazočnost zdravstvenog tima sukladno posebnim propisima

– pružanja žurne i opće medicinske pomoći, zdravstvenog zbrinjavanja i transporta ranjenih, ozlijeđenih ili oboljelih

– epidemiološkog izvida i procjene epidemiološke situacije

– provođenja preventivnih mjera zdravstvene zaštite u cilju očuvanja i unaprjeđenja zdravstvenog stanja pripadnika Oružanih snaga tijekom obavljanja terenskih aktivnosti.

Članak 16.

(1) Mjere i programe za očuvanje, unaprjeđenje i zaštitu mentalnog zdravlja pripadnika Oružanih snaga uz vojne doktore medicine provode i vojni psiholozi.

(2) Vojni psiholozi unaprjeđuju kvalitetu življenja, zaštitu, održavanje i poboljšanje mentalnog zdravlja pripadnika Oružanih snaga svojim stručnim radom koji uključuje psihološku dijagnostiku, psihološko savjetovanje, psihološke tretmane i psihičko rasterećenje te edukaciju djelatnika.

Članak 17.

Laboratorijska dijagnostika, u skladu s popisom postupaka i usluga u laboratorijskoj dijagnostici u primarnoj i specijalističko-konzilijarnoj zdravstvenoj zaštiti, osigurava se za pripadnike Oružanih snaga u odgovarajućim laboratorijima civilnog zdravstvenog sustava na temelju uputnice izabranog doktora.

Članak 18.

(1) U vojnom zdravstvu ustanovljuju se središnji ljekarnički depo za lijekove i druge medicinske proizvode i depo lijekova u ambulantama primarne zdravstvene zaštite namijenjeni korištenju u Oružanim snagama.

(2) Vojni doktor opće medicine i vojni doktor dentalne medicine može na temelju medicinske indikacije pripadniku Oružanih snaga iz ljekarničkog depoa dati lijekove koji se izdaju na interni recept uz obvezu evidentiranja.

(3) Za pripadnika Oružanih snaga upućenoga u mirovnu operaciju, misiju ili drugu aktivnost u inozemstvu osiguravaju se potrebni lijekovi i medicinski materijal u skladu s programom kojim je utvrđena zdravstvena zaštita pripadnika Oružanih snaga za svaku pojedinu mirovnu operaciju, misiju ili drugu aktivnost u inozemstvu.

Članak 19.

(1) Ustrojstvena jedinica Ministarstva obrane nadležna za poslove zdravstva utvrdit će protokole o ovlastima i načinu uzimanja, pohrani, čuvanju, izuzimanju i uzorkovanju uzoraka krvi za DNK analizu.

(2) Pripadnici Oružanih snaga, sudionici mirovnih operacija, misija i drugih aktivnosti u inozemstvu obvezni su prije upućivanja u mirovne operacije, misije i druge aktivnosti u inozemstvu dati uzorak krvi za DNK analizu.

(3) Pohranjeni uzorci krvi koristit će se isključivo za potrebe provedbe DNK analize u slučaju kada je ona nužna za identifikaciju žrtve.

2. Higijensko-epidemiološka zdravstvena zaštita

Članak 20.

Ustrojstvene jedinice Ministarstva obrane i Oružanih snaga nadležne za poslove zdravstva uspostavljaju planiranje, praćenje i nadzor higijensko epidemiološke situacije na svim ustrojstvenim razinama te u suradnji s nadležnim Hrvatskim zavodom za javno zdravstvo, županijskim zavodima za javno zdravstvo i Zavodom za javno zdravstvo »Dr. Andrija Štampar« sudjeluju u sljedećim aktivnostima:

– prate i analiziraju epidemiološko stanje u zemlji i u području mirovne operacije, misije ili druge aktivnosti u inozemstvu

– predlažu, organiziraju i provode preventivne i protuepidemijske mjere

– planiraju, nadziru i evaluiraju provođenje potrebnih imunizacija, seroprofilakse i kemoprofilakse

– prate i analiziraju promjene zdravstvenog stanja pripadnika koji se vraćaju iz mirovne operacije, misije ili druge aktivnosti u inozemstvu

– planiraju i organiziraju provedbu mjera i postupaka dezinfekcije, dezinsekcije i deratizacije objekata

– prate i vode evidenciju o otrovnim tvarima

– provode poslove sanitarnog nadzora

– planiraju i provode mjere za sprječavanje, rano otkrivanje i suzbijanje kroničnih masovnih bolesti uključujući i bolesti ovisnosti

– provode ostale mjere iz područja higijensko-epidemiološke i javno zdravstvene djelatnosti.

Članak 21.

Ustrojstvene jedinice Oružanih snaga nadležne za poslove zdravstva za obavljanje poslova higijensko-epidemiološke zdravstvene zaštite osnivaju epidemiološke ambulante.

3. Specifična zdravstvena zaštita

Članak 22.

(1) Specifična zdravstvena zaštita pripadnika Oružanih snaga ostvaruje se provedbom općih mjera specifične zdravstvene zaštite, koje propisuje ministar nadležan za poslove zdravstva i mjera specifične zdravstvene zaštite pripadnika Oružanih snaga, koje propisuje ministar nadležan za poslove obrane.

(2) Mjere specifične zdravstvene zaštite pripadnika Oružanih snaga provode ustrojstvene jedinice Oružanih snaga nadležne za obavljanje djelatnosti medicine rada, a iznimno, na temelju posebnog ugovora, zdravstvene ustanove ili ustanove iz mreže ugovornih subjekata medicine rada.

Članak 23.

(1) Prava na specifičnu zdravstvenu zaštitu i prava za slučaj ozljede na radu i profesionalne bolesti pripadnicima Oružanih snaga osiguravaju se obveznim zdravstvenim osiguranjem na temelju Zakona o obveznom zdravstvenom osiguranju, podzakonskim propisima i općim aktima Hrvatskog zavoda za zdravstveno osiguranje kojima je uređeno zdravstveno osiguranje zaštite zdravlja na radu u Republici Hrvatskoj.

(2) Ministarstvo obrane osigurava sredstva i donosi propise kojima se pripadnicima Oružanih snaga proširuju prava iz specifične zdravstvene zaštite i prava za slučaj ozljede na radu ili profesionalne bolesti u odnosu na prava po osnovi obveznog zdravstvenog osiguranja iz područja zaštite zdravlja na radu.

Članak 24.

(1) Sukladno propisima iz područja zaštite zdravlja na radu ustrojstvena jedinica Ministarstva obrane nadležna za poslove zdravstva izvršit će odabir specijalista medicine rada (u daljnjem tekstu odabrani specijalisti medicine rada) za obavljanje djelatnosti specifične zdravstvene zaštite i prava za slučaj ozljede na radu kao i profesionalne bolesti pripadnika Oružanih snaga, u skladu s općim aktima Hrvatskog zavoda za zdravstveno osiguranje vezano za izbor doktora specijaliste medicine rada za specifičnu zdravstvenu zaštitu.

(2) Ugovorom sklopljenim između Ministarstva obrane i Hrvatskog zavoda za zdravstveno osiguranje uredit će se međusobna prava i obveze vezano uz obavljanje djelatnosti odabranih specijalista medicine rada iz stavka 1. ovoga članka.

Članak 25.

Sukladno općim aktima Hrvatskog zavoda za zdravstveno osiguranje zdravstvenu zaštitu pripadnika Oružanih snaga za slučaj ozljede na radu i profesionalne bolesti pružaju izabrani doktori iz članka 11. ovoga Pravilnika i odabrani specijalisti medicine rada iz članka 24. ovoga Pravilnika.

Članak 26.

U sastavu ustrojstvenih jedinica Oružanih snaga nadležnih za poslove zdravstva za obavljanje poslova specifične zdravstvene zaštite i zdravstvene zaštite za slučaj ozljede na radu i profesionalne bolesti osnivaju se ambulante medicine rada.

III. SPECIJALISTIČKO-KONZILIJARNA ZDRAVSTVENA ZAŠTITA

Članak 27.

U ustrojstvenim jedinicama Oružanih snaga nadležnim za poslove zdravstva organizira se specijalističko-konzilijarna zdravstvena djelatnost radi:

– provedbe propisanih mjera specifične zdravstvene zaštite iz članka 22. ovoga Pravilnika,

– zdravstvene zaštite pripadnika Oružanih snaga koji sudjeluju u mirovnoj operaciji, misiji ili drugoj aktivnosti u inozemstvu,

– specijalističke prevencije, dijagnostike i liječenja pripadnika Oružanih snaga.

Članak 28.

U sastavu ustrojstvenih jedinica Oružanih snaga nadležnih za poslove zdravstva za obavljanje poslova specijalističko-konzilijarne zdravstvene zaštite iz članka 27. ovoga Pravilnika osnivaju se specijalističke ambulante:

– otorinolaringologije

– oftalmologije

– psihijatrije

– interne medicine

– neurologije

– dentalne protetike

– i druge po potrebi.

Članak 29.

(1) Sukladno međusobno utvrđenim pravima i obvezama između Ministarstva obrane i Ministarstva zdravstva i socijalne skrbi, vojni doktori medicine – specijalisti pojedinih grana medicine, na temelju ugovora sklopljenih između Ministarstva obrane i zdravstvenih ustanova, dio radnog vremena provodit će u zdravstvenim ustanovama radi održavanja potrebnog stupnja stručnog znanja i vještina te ostvarivanja potreba Oružanih snaga.

(2) Za potrebe Oružanih snaga u svrhu obavljanja poslova specifične i drugih oblika zdravstvene zaštite sklopit će se ugovori između Ministarstva obrane i civilnih doktora medicine, specijalista pojedinih grana medicine za obavljanje ovih poslova u ustrojstvenim jedinicama Oružanih snaga nadležnim za poslove zdravstva.

Članak 30.

(1) U ustrojstvenim jedinicama Oružanih snaga nadležnim za poslove specijalističko-konzilijarne zdravstvene zaštite provodi se liječenje postupkom hiperbarične oksigenacije.

(2) Pripadnici Oružanih snaga mogu ostvariti pravo na liječenje iz stavka 1. ovoga članka na temelju interne uputnice vojnog doktora medicine, izdane sukladno s listom indikacija za ovu vrstu liječenja osim u slučajevima hitnih stanja.

(3) Odlukom ministra obrane uredit će se način obavljanja liječenja iz stavka 1. ovoga članka za osobe izvan sustava Ministarstva obrane i Oružanih snaga.

Članak 31.

Vojni doktori medicine sudjeluju u zdravstvenoj djelatnosti na tercijarnoj razini znanstveno-istraživačkim radom u zdravstvenim ustanovama, izvođenjem nastave za potrebe nastavnih ustanova zdravstvenog usmjerenja te privremenim radom u državnim zavodima, klinikama, kliničkim bolnicama i kliničkim bolničkim centrima.

IV. ZAVRŠNA ODREDBA

Članak 32.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/11-04/14
Urbroj: 512-01-11-6
Zagreb, 17. kolovoza 2011.

Ministar
dr. sc. Davor Božinović, v. r.

Pravilnik, NN 98/2011-2033